b'\n_START_ARTICLE_\nJemenas\n_START_SECTION_\nIstorija\n_START_PARAGRAPH_\nTarp 2200 m. pr. m. e. iki VI a., Senov\xc4\x97s Jemenas buvo Saabos, Asvano, Maino, Katabano, Hadramauto, Himjaro ir kit\xc5\xb3 karalys\xc4\x8di\xc5\xb3 dalis, kontroliavusi pelning\xc4\x85 prieskoni\xc5\xb3 prekyb\xc4\x85. Senov\xc4\x97s Romoje d\xc4\x97l vertingo prieskoni\xc5\xb3 verslo Jemenas buvo \xc5\xbeinomas kaip Arabia Felix ("Laimingoji Arabija"). Romos imperatorius Augustas kra\xc5\xa1t\xc4\x85 band\xc4\x97 aneksuoti, bet planai \xc5\xbelugo. _NEWLINE_Pirm\xc4\x85 kart\xc4\x85 III a. ir antr\xc4\x85 kart\xc4\x85 VII a. daug saabajie\xc4\x8di\xc5\xb3 ir himjarie\xc4\x8di\xc5\xb3 migravo i\xc5\xa1 Jemeno \xc4\xaf \xc5\xa0iaur\xc4\x97s Afrik\xc4\x85 ir \xc5\xa1iaurin\xc4\x99 Arabijos pusiasalio dal\xc4\xaf, po Maribo u\xc5\xbetvankos (sadd Ma\'rib) sugriovimo. _NEWLINE_VII a. islamo Kalifatas prad\xc4\x97jo didesn\xc4\x99 kra\xc5\xa1to kontrol\xc4\x99, \xc5\xa1alyje paplito islamas, arab\xc5\xb3 kalba. Silpstant paskutinei dinastijai Abasidams, Jemene \xc4\xafsitvirtino vietin\xc4\x97s islami\xc5\xa1kosios dinastijos._NEWLINE_Nuo IX a. musulmoni\xc5\xa1kas Jemenas vis\xc4\x85 laik\xc4\x85 buvo padalintas \xc4\xaf dvi istorines dalis: kalnuot\xc4\x85 Auk\xc5\xa1tutin\xc4\xaf Jemen\xc4\x85 ir derling\xc4\x85 \xc5\xbdemutin\xc4\xaf Jemen\xc4\x85, prisi\xc5\xa1liejusi\xc4\xaf prie j\xc5\xabros. Auk\xc5\xa1tutiniame Jemene \xc4\xafsitvirtino teokratin\xc4\x97 valstyb\xc4\x97 Zaidi imamatas, valdoma imam\xc5\xb3 Rasid\xc5\xb3 dinastijos. Imamatas vald\xc4\x97 i\xc5\xa1 Sadaho tvirtov\xc4\x97s._NEWLINE_Tuo pat metu \xc5\xbdemutin\xc4\xaf Jemen\xc4\x85 vald\xc4\x97 \xc4\xafvairios vietin\xc4\x97s ir u\xc5\xbesienio (da\xc5\xbeniausiai Egipto) dinastijos, priklausan\xc4\x8dios sunit\xc5\xb3 arba izmailit\xc5\xb3 at\xc5\xa1akoms: Nad\xc5\xbeahidai, Sulaihidai, Ajubidai, Rasulidai, Tahiridai ir kt. XVI a. \xc4\xafsitvirtino Osmanai, kurie band\xc4\x97 pajungti Imamat\xc4\x85, bet XVI a. pabaigoje buvo i\xc5\xa1vyti i\xc5\xa1 \xc5\xa1alies. XVII-XVIII a. beveik vis\xc4\x85 Jemen\xc4\x85 kontroliavo imam\xc5\xb3 Kasimid\xc5\xb3 dinastija._NEWLINE_Imamatui silpstant, 1839 m. Britanija okupavo Aden\xc4\x85 ir t\xc5\xb3 pa\xc4\x8di\xc5\xb3 met\xc5\xb3 rugs\xc4\x97jo m\xc4\x97nes\xc4\xaf paskelb\xc4\x97 j\xc4\xaf savo kolonija. Britai taip pat okupavo ir aplink Aden\xc4\x85 esan\xc4\x8dias teritorijas kurios administruotos kaip Adeno Protektoratas. Tuo pat metu Osmanai atnaujino savo ekspansij\xc4\x85 Jemene ir per XIX a. u\xc5\xbekariavo \xc5\xa1iaurin\xc4\x99 Jemeno dal\xc4\xaf. Taip Jemenas buvo padalintas \xc4\xaf Piet\xc5\xb3 ir \xc5\xa0iaur\xc4\x97s dalis._NEWLINE_1918 m. \xc5\xa0iaur\xc4\x97s Jemenas tapo nepriklausomas nuo Osman\xc5\xb3 imperijos kaip Jemeno Karalyst\xc4\x97, o 1962 m. tapo Jemeno Arab\xc5\xb3 Respublika. \xc5\xa0alyje panaikinta monarchija ir imam\xc5\xb3 vald\xc5\xbeia. 1967 m. britai pasitrauk\xc4\x97 i\xc5\xa1 Piet\xc5\xb3 Jemeno: ten susik\xc5\xabr\xc4\x97 nepriklausoma Piet\xc5\xb3 Jemeno Liaudies Respublika. _NEWLINE_1990 m. gegu\xc5\xbe\xc4\x97s 22 d. 2 \xc5\xa1alys susijung\xc4\x97 \xc4\xaf Jemeno Respublik\xc4\x85. Naujoji valstyb\xc4\x97 Persijos \xc4\xaflankos kare r\xc4\x97m\xc4\x97 Irak\xc4\x85 ir susilauk\xc4\x97 bausm\xc4\x97s: Saudo Arabija ir Kuveitas i\xc5\xa1tr\xc4\x97m\xc4\x97 daug jemenie\xc4\x8di\xc5\xb3 darbinink\xc5\xb3. \xc5\xa0alies ekonomikai buvo suduotas sm\xc5\xabgis, nedarbas sudar\xc4\x97 daugiau kaip 30\xc2\xa0%.1994 m. Jemene kilo pilietinis karas tarp Jemeno ir nuo jo atskilusios Jemeno Demokratin\xc4\x97s Respublikos._NEWLINE_2012 m. revoliucijos metu, ilgametis \xc5\xa1alies prezidentas - Ali Abdullah Saleh atsistatydino i\xc5\xa1 pareig\xc5\xb3. Jis  perleido post\xc4\x85 Abdrabu Mansurui Had\xc5\xbeiui, kurio siekiai \xc4\xafvesti socialines ir ekonomines reformas sulauk\xc4\x97 didelio pasiprie\xc5\xa1inimo. Sukil\xc4\x99 hu\xc4\x8diai kartu su Saleho \xc5\xa1alininkais 2014 m. u\xc5\xbe\xc4\x97m\xc4\x97 San\xc4\x85, kilo pilietinis karas. _NEWLINE_2015 m. Saudo Arabijos vedama tarptautin\xc4\x97 koalicija \xc4\xafsiki\xc5\xa1o \xc4\xaf konflikt\xc4\x85 prezidento Had\xc5\xbeio pus\xc4\x97je, pastarajam kaltinant Iran\xc4\x85 tiekiant param\xc4\x85 hu\xc4\x8diams. D\xc4\x97l karo, uost\xc5\xb3 blokados \xc5\xa1alyje kilo humanitarin\xc4\x97 kriz\xc4\x97. Pasak JT, 2017 m. viduryje daugiau nei 10 mln. \xc5\xbemoni\xc5\xb3 (i\xc5\xa1 daugiau nei 27 mln. Jemeno gyventoj\xc5\xb3) reik\xc4\x97jo skubios pagalbos.\n_START_SECTION_\nPolitin\xc4\x97 sistema\n_START_PARAGRAPH_\nJemenas yra prezidentin\xc4\x97 respublika. Pagal \xc5\xa1alies konstitucij\xc4\x85 vald\xc5\xbei\xc4\x85 dalijasi i\xc5\xa1rinktas prezidentas, 301 nari\xc5\xb3 parlamentas ir 111 nari\xc5\xb3 taryba. _NEWLINE_Konstitucija taip pat teigia, kad prezidentu i\xc5\xa1renkamas daugiausiai bals\xc5\xb3 surink\xc4\x99s kandidatas. Kandidat\xc5\xb3 rinkimuose turi b\xc5\xabti ma\xc5\xbeiausiai du, o kiekvienas j\xc5\xb3 turi gauti ma\xc5\xbeiausiai 15 parlamento nari\xc5\xb3 param\xc4\x85. Tuo tarpu \xc5\xa1alies ministr\xc4\x85 pirminink\xc4\x85, kuris turi gauti 2/3 parlamento nari\xc5\xb3 param\xc4\x85, deleguoja prezidentas. Pagal konstitucij\xc4\x85 \xc5\xa1alies prezidento kadencija trunka septynerius metus, parlamento - \xc5\xa1e\xc5\xa1erius. Balsavimo teis\xc4\x99 \xc5\xa1alyje turi visi pilie\xc4\x8diai vyresni nei 18 met\xc5\xb3._NEWLINE_Ali Abdullah Saleh buvo pirmasis Jemeno prezidentas. Nuo 1978 m. jis buvo \xc5\xa0iaur\xc4\x97s Jemeno valdovu, o Jemenui susivienijus liko \xc5\xa1iose pareigose. 2006 m. jis buvo perrinktas \xc5\xa1alies prezidentu dar kart\xc4\x85._NEWLINE_2003 m. Baland\xc4\xaf \xc5\xa1alyje buvo surengti parlamento rinkimai, kuriuos laim\xc4\x97jo Bendras Jemeno gyventoj\xc5\xb3 kongresas._NEWLINE_Kitaip nei kitose islamo \xc5\xa1alyse, Jemene toleruojamas alkoholio vartojimas ne musulmonams.\n_START_SECTION_\nGeografija\n_START_PARAGRAPH_\nJemenas - dviej\xc5\xb3 valstybi\xc5\xb3 s\xc4\x85junga, jauniausia Artim\xc5\xb3j\xc5\xb3 Ryt\xc5\xb3 valstyb\xc4\x97 kalnuotuose, sausringuose Arabijos pusiasalio pietvakariuose._NEWLINE_Nuo  1992 m. iki 2000 m. Jemenas gin\xc4\x8dijosi su Saudo Arabija  ir Omanu, bet gal\xc5\xb3 gale susitar\xc4\x97. Jemenui priklauso ir kelios salos, did\xc5\xbeiausia i\xc5\xa1 j\xc5\xb3 - Sokotra (plotas 3579 km\xc2\xb2). Valstyb\xc4\x97 turi prieig\xc4\x85 prie Raudonosios j\xc5\xabros ir prie Adeno \xc4\xaflankos. Jemenas yra patogioje vietoje, o Adenas jau daugiau kaip 2000 met\xc5\xb3 - svarbus uostas._NEWLINE_\xc5\xa0alies pavir\xc5\xa1ius \xc4\xafvairus, prie Raudonosios j\xc5\xabros plyti pusdykum\xc4\x97, pama\xc5\xbeu virstanti kalnais ir plok\xc5\xa1\xc4\x8diakalniais su daug gili\xc5\xb3 sl\xc4\x97ni\xc5\xb3. \xc4\xae rytus nuo centrinio regiono driekiasi kalnota dykuma ir kalnai._NEWLINE_Krituli\xc5\xb3 kiekis \xc4\xafvairus ir priklauso nuo vietov\xc4\x97s. Pietin\xc4\x97je pakrant\xc4\x97je per metus i\xc5\xa1krinta ne daugiau kaip 100 mm krituli\xc5\xb3, o vakariniame regione - apie 750 mm._NEWLINE_Tankiausiai apgyvendinta dr\xc4\x97gniausia Jemeno sritis, \xc4\x8dia stovi did\xc5\xbeiausias \xc5\xa1alies miestas sostin\xc4\x97 Sana ir kiti miestai, kaip Ibas ir Taizas._NEWLINE_Dauguma jemenie\xc4\x8di\xc5\xb3 - musulmonai arabai, priklausantys \xc4\xafvairioms gentims. Jemeno miestuose gyvena ma\xc5\xbeiausiai \xc5\xbemoni\xc5\xb3 palyginti su kitomis arab\xc5\xb3 \xc5\xa1alimis. Daugiau kaip pus\xc4\x97 ekonomi\xc5\xa1kai aktyvi\xc5\xb3 gyventoj\xc5\xb3 ver\xc4\x8diasi \xc5\xbeem\xc4\x97s \xc5\xabkiu, da\xc5\xbeniausiai dirba ma\xc5\xbeus \xc5\xbeem\xc4\x97s sklypelius. Kad dirbamos \xc5\xbeem\xc4\x97s b\xc5\xabt\xc5\xb3 daugiau, kaln\xc5\xb3 \xc5\xa1laituose \xc4\xafrengtos terasos.\n_START_SECTION_\nEkonomika\n_START_PARAGRAPH_\n\xc5\xa0iaurin\xc4\x97 Jemeno dalis augina gr\xc5\xabdines kult\xc5\xabras, vaisius, dar\xc5\xbeoves, medviln\xc4\x99, kav\xc4\x85, galvijus, bet yra priklausomas nuo importo. Moka \xe2\x80\x93 viena geriausi\xc5\xb3 kavos r\xc5\xab\xc5\xa1i\xc5\xb3, i\xc5\xa1ve\xc5\xbeama i\xc5\xa1 Jemeno jau 1200 met\xc5\xb3. Pietin\xc4\x97 Jemeno dalis yra viena i\xc5\xa1 skurd\xc5\xbeiausi\xc5\xb3 Arabijos pusiasalyje. Klimatas yra sausas, tod\xc4\x97l tik ma\xc5\xbea dalis \xc5\xa1alies \xc5\xbeemi\xc5\xb3 yra dirbamos. _NEWLINE_Maisto produkt\xc5\xb3 apdirbimas, odini\xc5\xb3, aliumini\xc5\xb3 daikt\xc5\xb3, cemento gaminimas padid\xc4\x97jo, bet tai vis tiek dav\xc4\x97 nedaug pajam\xc5\xb3. Deja, plintanti korupcija smukdo Jemeno ekonomik\xc4\x85._NEWLINE_\xc5\xa0iandien pagrindin\xc4\x97 eksporto prek\xc4\x97 yra nafta. Ji buvo atrasta Jemene tik XX a. devintajame de\xc5\xa1imtmetyje.\n_START_SECTION_\nDemografija\n_START_PARAGRAPH_\nNet 46,2\xc2\xa0% Jemeno gyventoj\xc5\xb3 sudaro jaunesni nei 15 met\xc5\xb3 \xc5\xbemon\xc4\x97s. 65 met\xc5\xb3 ir vyresni gyventojai sudaro tik 2,7\xc2\xa0% \xc5\xa1alies populiacijos. Jemeno gimstamumas yra vienas i\xc5\xa1 did\xc5\xbeiausi\xc5\xb3 pasaulyje: jei visos moterys i\xc5\xa1gyvent\xc5\xb3 visus savo vaisingumo metus, pagal dabartinius rodiklius vidutini\xc5\xa1kai moteris per gyvenim\xc4\x85 pagimdyt\xc5\xb3 6,32 vaiko. Palyginimui, Saudo Arabijoje \xc5\xa1is rodiklis yra 3,83, o Europos S\xc4\x85jungoje - 1,51. _NEWLINE_99\xc2\xa0% Jemeno populiacijos sudaro musulmonai. I\xc5\xa1 j\xc5\xb3 55 - 70\xc2\xa0% yra sunitai, o 30 - 45\xc2\xa0% yra \xc5\xa1iitai. Sunitai daugiausiai gyvena \xc5\xa1alies pietuose ir pietry\xc4\x8diuose, o \xc5\xa1iitai - \xc5\xa1iaur\xc4\x97je ir \xc5\xa1iaur\xc4\x97s vakaruose. Lik\xc4\x99 gyventojai yra daugiausiai jud\xc4\x97jai, krik\xc5\xa1\xc4\x8dionys ir hinduistai._NEWLINE_Daugelis Jemeno gyventoj\xc5\xb3 yra arab\xc5\xb3 kilm\xc4\x97s. Oficiali \xc5\xa1alies kalba yra arab\xc5\xb3, bet did\xc5\xbeiuosiuose miestuose vis daugiau \xc5\xbemoni\xc5\xb3 supranta angli\xc5\xa1kai. Rytuose yra kalbama ir keliomis piet\xc5\xb3 arab\xc5\xb3 semit\xc5\xb3 kalbomis._NEWLINE_Pasak 2003 m. apskai\xc4\x8diavim\xc5\xb3, vyr\xc5\xb3 ra\xc5\xa1tingumas \xc5\xa1alyje yra 50,2\xc2\xa0%, o moter\xc5\xb3 - 30\xc2\xa0%. Vidutin\xc4\x97 gyvenimo trukm\xc4\x97 - 63,27 met\xc5\xb3. Nors per paskutinius de\xc5\xa1imtme\xc4\x8dius sveikatos sistema pager\xc4\x97jo, ji teb\xc4\x97ra nei\xc5\xa1vystyta. 10 000 gyventoj\xc5\xb3 vidutini\xc5\xa1kai tenka 3 daktarai ir 6,1 ligonin\xc4\x97s lovos. Ypa\xc4\x8d bloga situacija kaimuose. Vaik\xc5\xb3 mirtis daugiausiai sukelia ligos, nuo kuri\xc5\xb3 egzistuoja vakcinos.\n_START_SECTION_\nKult\xc5\xabra\n_START_PARAGRAPH_\nJemenas turi labai turting\xc4\x85 kult\xc5\xabr\xc4\x85, kuri k\xc5\xabr\xc4\x97si per vis\xc4\x85 Jemeno istorij\xc4\x85 ir j\xc4\x85 \xc4\xaftakojant \xc4\xafvairiom civilizacijom._NEWLINE_Ypating\xc4\x85 Jemeno kult\xc5\xabros dal\xc4\xaf sudaro smaugikini\xc5\xb3 \xc5\xa1eimos augalas katas (lot. Catha edulis). Jis yra didelis, l\xc4\x97tai augantis, ta\xc4\x8diau pasiekiantis iki 6 m auk\xc5\xa1t\xc4\xaf. Jemene katas yra pla\xc4\x8diai auginamas ir da\xc5\xbeniausiai naudojamas kramtymui. \xc5\xa0io augalo sultys \xc5\xbemogaus organizmui turi pana\xc5\xa1\xc5\xb3 poveik\xc4\xaf \xc4\xaf kofeino. Kat\xc4\x85 Jemenas eksportuoja visiems savo kaimynams ir kitoms artimom \xc5\xa1alim. \xc5\xa0alyje \xc5\xa1\xc4\xaf augal\xc4\x85 kramto tiek vyrai, tiek moterys._NEWLINE_Jemeno kinematografija dar tik pradeda pl\xc4\x97stis \xc5\xa1alyje. Iki 2008 m. Jemeno k\xc5\xabr\xc4\x97jai suk\xc5\xabr\xc4\x97 tik du pilnametra\xc5\xbeius filmus._NEWLINE_2000 m. Jemeno vyriausyb\xc4\x97 pri\xc4\x97m\xc4\x97 edukacin\xc4\x99 program\xc4\x85, pagal kuri\xc4\x85 per ateinan\xc4\x8dius 25 metus \xc5\xa1alyje b\xc5\xabt\xc5\xb3 \xc4\xafvykdyti dideli pasikeitimai mokslo srityje. \xc5\xa0ios programos tikslas - suma\xc5\xbeinti Jemeno gyventoj\xc5\xb3 nera\xc5\xa1tingum\xc4\x85 iki ma\xc5\xbeesnio u\xc5\xbe 10\xc2\xa0% rodikl\xc4\xaf. 2003 m. buvo priimta dar viena programa, kuri siekia mokymosi galimyb\xc4\x99 suteikti 95\xc2\xa0% 6-14 m. Jemeno gyventoj\xc5\xb3.\n_START_SECTION_\nPasaulio paveldo s\xc4\x85ra\xc5\xa1o objektai\n_START_PARAGRAPH_\nJemene yra keturi objektai, \xc4\xaftraukti \xc4\xaf Pasaulio paveldo s\xc4\x85ra\xc5\xa1\xc4\x85. _NEWLINE_Pirmasis j\xc5\xb3 yra senovinis \xc5\xa0ibamo miestas dykumoje. Miestas vadinamas "dykum\xc5\xb3 Manhetenu" d\xc4\x97l savo nam\xc5\xb3-bok\xc5\xa1t\xc5\xb3, kurie siekia iki 30 m auk\xc5\xa1t\xc4\xaf. \xc5\xa0ibamas \xc4\xaf s\xc4\x85ra\xc5\xa1\xc4\x85 buvo \xc4\xaftrauktas 1982 m._NEWLINE_Sanos miesto senamiestis \xc4\xaf paveldo s\xc4\x85ra\xc5\xa1\xc4\x85 \xc4\xaftrauktas 1986 m. Miestas apgyvendintas daugiau nei prie\xc5\xa1 2,5 t\xc5\xabkstan\xc4\x8dio met\xc5\xb3 7000 p\xc4\x97d\xc5\xb3 auk\xc5\xa1tyje vir\xc5\xa1 j\xc5\xabros lygio. 7-jame am\xc5\xbeiuje miestas buvo pagrindinis Islamo centras, turintis 103 me\xc4\x8detes ir apie 6000 nam\xc5\xb3 i\xc5\xa1likusi\xc5\xb3 nuo XI am\xc5\xbeiaus._NEWLINE_1993 m. istorinis Zabido miestas taip pat buvo \xc4\xaftrauktas \xc4\xaf Pasaulio paveldo s\xc4\x85ra\xc5\xa1\xc4\x85. Miestas netoli Raudonosios j\xc5\xabros nuo 13 iki XV am\xc5\xbeiaus buvo Jemeno sostin\xc4\x97 ir \xc5\xa1iuo metu yra svarbus archeologinis ir istorinis \xc5\xa1alies centras. _NEWLINE_Paskutinis s\xc4\x85ra\xc5\xa1e yra Sokotros salynas. XIII a. apra\xc5\xa1yt\xc4\x85 Marko Polo salyn\xc4\x85 sudaro keturios salos. Salynas pasi\xc5\xbeymi savo unikalia augalija ir gyv\xc5\xabnija. 37\xc2\xa0% augalijos ir 90\xc2\xa0% salose gyvenan\xc4\x8di\xc5\xb3 ropli\xc5\xb3 yra unikal\xc5\xabs ir nerandami jokioje kitoje pasaulio vietoje.\n_START_SECTION_\nSportas\n_START_PARAGRAPH_\nJemene populiarios \xc4\xafvairios sporto \xc5\xa1akos, ta\xc4\x8diau labiausiai kultivuojamas futbolas. Jemeno futbolo asociacija buvo \xc4\xafkurta 1962 m., o \xc5\xa1alis FIFA nare tapo 1980 m. Pasauliniame futbolo rinktini\xc5\xb3 reitinge Jemeno vyr\xc5\xb3 futbolo rinktin\xc4\x97 yra 139-oje vietoje (2009 m.). Tiesa, 2005 m. Jemeno futbolo asociacija buvo suspenduota d\xc4\x97l politini\xc5\xb3 veiksni\xc5\xb3, kurie \xc4\xaftakoja sport\xc4\x85, ir kit\xc5\xb3 17-ojo FIFA reglamento straipsnio pa\xc5\xbeeidim\xc5\xb3. _NEWLINE_Nuo 1984 m. Jemeno sportininkai dalyvauja Olimpin\xc4\x97se \xc5\xbeaidyn\xc4\x97se (1984 ir 1988 m. dalyvavo atskiros Jemeno dalys). Jemeno sportininkai niekada nedalyvavo \xc5\xbdiemos olimpin\xc4\x97s \xc5\xbeaidyn\xc4\x97se, o bendrai n\xc4\x97ra peln\xc4\x99 nei vieno medalio._NEWLINE_2006 m. Jemeno sportinink\xc5\xb3 delegacija dalyvavo Azijos \xc5\xbeaidyn\xc4\x97se. Wushu rungtyje Naji Al Ashwal laim\xc4\x97jo bronzos medal\xc4\xaf. Tai buvo vienintelis Jemeno medalis \xc5\xbeaidyn\xc4\x97se.'